钦定古今图书集成/明伦汇编/交谊典/第059卷
## 钦定古今图书集成/明伦汇编/交谊典/第059卷

| 钦定古今图书集成 明伦汇编 第五十九卷 |

| |

钦定古今图书集成明伦汇编交谊典

第五十九卷目录

宴集部纪事一

交谊典第五十九卷

《左传：文公十三年》冬，公如晋朝，且寻盟。卫侯会公于
沓，请平于晋。公还，郑伯会公于棐，亦请平于晋。公皆
成之。郑伯与公宴于棐，子家赋《鸿雁》。季文子曰：“寡君
未免于此。”文子赋《四月》。子家赋《载驰》之四章，文子赋
《采薇》之四章。郑伯拜，公答拜。

襄公二十三年，季武子无适子，公弥长，而爱悼子，欲
立之，访于臧纥。臧纥曰：“饮我酒，吾为子立之。”季氏饮
大夫酒，臧纥为客。既献，臧孙命北面重席，新樽絜之，
召悼子降逆之，大夫皆起。及旅，而召公鉏，使与之齿，
季孙失色。季氏以公鉏为马正。

昭公元年，令尹享赵孟，赋《大明》之首章，赵孟《贼小宛》
之二章。事毕，赵孟谓叔向曰：“令尹自以为王矣，何如？”
对曰：“王弱，令尹强，其可哉？虽可不终。”赵孟曰：“何故？”对
曰：“强以克弱而安之，强不义也；不义而强，其毙必速。
《诗》曰：‘赫赫宗周，褒姒灭之’。强不义也。令尹为王，必求
诸侯。晋少懦矣，诸侯将往，若获诸侯，其虐滋甚，民弗”
堪也，将何以终？夫以强取不义，而克，必以为道，道以
淫虐，弗可久已矣。

定公六年秋八月宋乐祁言于景公曰：“诸侯唯我事
晋今使不往晋其憾矣。”乐祁告其宰陈寅陈寅曰：“必
使子往”他日公谓乐祁曰：“唯寡人说子之言子必往”
陈寅曰：“子立后而行吾室亦不亡唯君亦以我为知
难而行也。”见溷而行赵简子逆而饮之酒于绵上献
杨楯六十于简子陈寅曰：“昔吾主范氏今子主赵氏。
又有纳焉，以杨楯贾祸，弗可为也已。然子死晋国，子
孙必得志于宋。”范献子言于晋侯曰：“以君命越疆而
使，未致使而私饮酒，不敬二君，不可不讨也。”乃执乐
祁。

《战国策》：梁王魏婴觞诸侯于范台，酒酣，请鲁君举觞，
鲁君兴，避席择言曰：“昔者帝女令仪狄作酒而美，进
之禹，禹饮而甘之，遂疏仪狄，绝旨酒，曰：‘后世必有以
酒亡其国者’。”齐桓公夜半不嗛，易牙乃煎熬燔炙，和
调五味而进之。桓公食之而饱，至旦不觉，曰：“后世必
有以味亡其国者。”晋文公得南之威，三日不听朝，遂
推南之威而远之，曰：“后世必有以色亡其国者。楚王
登强台而望崩山，左江而右湖，以临徬徨，其乐忘死。”
遂盟强台而弗登，曰：“后世必有以高台陂池亡其国
者。今主君之尊，仪狄之酒也；主君之味，《易牙》之调也；
左白台而右闾须，南威之美也；前夹林而后兰台，强
台之乐也。有一于此，足以亡其国。今”主君兼此四者，
可无戒与梁王称善相属。

《后汉书郑太传》：“太字公业，司农众之曾孙也，拜议郎。
董卓既迁都长安，天下饥乱，士大夫多不得其命，而
公业家有馀资，日引宾客高会倡乐，所赡救者甚众。”
《孔融传》：“融性宽容，少忌好士，喜诱益后进。及退闲职，
宾客日盈其门。常叹曰：‘座上客常满，尊中酒不空，吾
无忧矣’。与蔡邕素善，邕卒后，有虎贲士貌类于邕，融”
每酒酣，引与同坐，曰：“虽无老成人，且有典刑。”

《郑元传》：“袁绍总兵冀州，遣使要元，大会宾客。元最后
至，乃延升上坐，身长八尺，饮酒一斛，秀眉明目，容仪
温伟。绍客多豪俊，并有才说。见元儒者，未以通人许
之，竞设异端，百家互起。元依方辩对，咸出问表，皆得
所未闻，莫不嗟服。”

《郑元别传》：“马季长以英儒著名，元往从参考异同。时
与卢子干相善。在门下七年，以母老归养。元饯之，会
三百馀人，皆离席奉觞，度元所饮三百馀杯，而温克
之容，终日无怠。”

《世说补》：“十月朝，黄祖在艨艟丹上会，设黍臛，弥衡年
少在坐。黍臛至，衡先自饱食，都不顾众宾，唯举抟以
弄戏。”

《后汉书。郅恽传》：“汝南旧俗，十月享会，百里内县皆赍
牛酒，到府䜩饮。”

《茹草纪事》：“崔瑗爱士，好宾客，盛修肴膳，殚极滋味，不
问馀产，居常蔬食菜羹而已。”

《会稽典录》：夏香，字曼卿，永兴人也。年十五，县长葛君
会客饮宴，时郡遭大旱，香进谏曰：“昔殷汤遭旱，以六
事自责，而雨泽应澍，成王悔过，偃禾复起。自古先圣
畏惧天异，必思过以济民命。今始罹天灾，县界独甚，
未闻明达崇殷周之德，饮宴独欢，百姓枯瘁，神祇有

《异苑》：管辂尝至郭恩家，有飞鸠来在梁头，鸣甚悲。辂
曰：“当有老公从东方来，携豚一头，酒一壶来候主人，
虽喜，当有小故。”明日果有客如所占，而射鸡作食，箭
从树间激中数岁女子手，流血，惊怖。

《魏邴原别传》：原旧能饮酒，自行役八九年间，酒不向
口。至陈留则师韩子助，颍川则宗陈仲弓，涿郡则亲
卢子干。临归，师友以原不饮酒，会米肉送原，原曰：“本
能饮酒，但以荒思废业，故断之耳。今当远别，因见贶
饯，可一饮乎？”于是饮酒终日不醉。

《三国蜀志董允传》：“允尝与尚书令费袆，中典军胡济
等共期游宴。严驾已办，而郎中襄阳董恢诣允修敬。
恢年少官微，见允停出，逡巡求去。允不许，曰：‘本所以
出者，欲与同好游谈也。今君已自屈，方展阔积，舍此
之谈，就彼之宴，非所谓也’。乃命解骖，袆等罢驾不行。”
其守正下士，凡此类也。

《下黄私记》：“向范待客，有漆花盘，科斗著，鱼尾匙。”
《世说新语》：“夏侯泰初与广陵陈本善，本与元在本母
前宴饮，本弟骞行还，径入至堂户，泰初因起曰：‘可得
同，不可得而杂’。”

茶经《吴志韦曜传》：“孙皓每飨宴，坐席无不率以七胜
为限，虽不尽入口，皆浇灌取尽。曜饮酒不过二升。皓
初礼异，密赐茶荈以代酒。”

《世说新语》：“诸阮皆能饮酒，仲容至宗人间共集，不复
用常杯斟酌，以大𦉥盛酒，围坐相向大酌时有群猪
来饮，直接去上，便共饮之。”

石崇每要客燕集，常令美人行酒，客饮酒不尽者，使
黄门交斩美人。王丞相与大将军尝共诣崇，丞相素
不能饮，辄自勉强，至于沉醉。每至，大将军，固不饮，以
观其变。已斩三人，颜色如故，尚不肯饮。丞相让之，大
将军曰：“自杀伊家人，何预卿事？”

《裴楷别传》：石崇与楷、孙绰宴酣，而绰慢即过度，崇欲
表免之，楷曰：“季舒酒狂，四海所知。足下饮人狂药，而
责人正礼乎？”

《文士传》：“潘尼与同僚饮，主人有琉璃碗，使客赋之，尼
于座立成。”

《晋书王戎传》：“戎为人短小任率，不修威仪，善发谈端，
赏其要会。朝贤尝上已禊洛，或问王济曰：‘昨游有何
言谈’？济曰：‘张华善说《史》《汉》，裴𬱟论前言往行，衮衮可
听。王戎谈子房、季札之间，超然元著。其为识鉴者所
赏如此。戎尝与阮籍饮，时兖州刺史刘昶字公荣在
坐，籍以酒少，酌不及昶，昶无恨色。戎异之，他日问籍’”
曰：“彼何如人也？”答曰：“胜公荣不可不与饮，若减公荣，
则不敢不共饮；惟公荣可不与饮。”戎每与籍为《竹林
之游》，戎尝后至。籍曰：“俗物已复来败人意。”戎笑曰：“卿
辈意亦复易败耳。”

《楮记》室顾荣与同僚宴饮，见执炙者状貌不凡，有欲
炙之色，荣割炙啖之。坐者问其故，荣曰：“岂有终日执
之而不知其味者乎？”及赵王伦篡位，以荣为长史。伦
败，荣被执将诛，而执炙者为督率救之，得免。

《世说新语》：“过江初拜官，舆饰供馔。羊曼拜丹阳尹，客
来蚤者，并得佳设，日晏渐罄，不复及精，随客早晚，不
问贵贱。”羊固拜临海，竟日皆美供，虽晚至亦获盛馔。
时论以固之丰华，不如曼之真率。

褚太傅初渡江，尝入东至金昌亭，吴中豪右，燕集亭
中。褚公虽素有重名，于时造次不相识别，敕左右多
与茗汁，少著粽汁尽辄益使终不得食。褚公饮讫，徐
举手共语云：“褚季野。”于是四座惊散，无不狼狈。
顾孟著尝以酒劝周伯仁，伯仁不受。顾因移劝柱，语
柱曰：“讵可便作栋梁”，自遇周得之欣然，遂为衿契。
王公与朝士共饮酒，举琉璃碗谓伯仁曰：“此碗腹殊
空，谓之宝器，何邪？”答曰：“此碗英英，诚为清彻，所以为
宝耳。”

裴遐在周馥所，馥设主人。遐与人围棋，馥司马行酒，
遐正戏，不时为饮。司马恚，因曳遐坠地。遐还坐，举止
如常，颜色不变，复戏如故。王夷甫问遐“当时何得颜
色不异？”答曰：“直是暗当故耳。”

《世说补光》：“孟祖避难渡江，欲投胡毋彦国。初至，值彦
国与谢鲲诸人，散发裸袒，闭室酣饮，已累日。孟祖将
排户，守者不听，孟祖便于户外脱衣露头，于狗窦中
窥之而大叫。彦国惊曰：‘他人决不能尔，必我孟祖’。遽
呼入与饮，时人谓之八达。”

《晋书陶侃传》：“侃字士行，本鄱阳人。吴平，徙家庐江之
寻阳。父丹，吴扬武将军。侃早孤贫，为县吏。鄱阳孝廉
范逵尝过侃，时仓卒无以待宾，其母截发得双髲，以
易酒肴，乐饮极欢，虽仆从亦过所望。及逵去，侃追送
百馀里。逵曰：‘卿欲仕郡乎’？侃曰：‘欲之，困于无津耳’。逵
过庐江，太守张夔称美之，召为督邮。”

《世说补》：谢孺子特善声律，与王车骑张宴桐台，孺子
吹笙，王自起舞，叹曰：“真使人飘飖，有伊、洛间意。”
《世说新语》：王刘共在杭南，酣宴于桓子野家。谢镇西往尚书墓，还葬后三日，反哭，诸人欲要之，初遣一信，
犹未许，然已停车，重要，便回驾。诸人门外迎之，把臂
便下，裁得脱帻著帽，酣宴半坐，乃觉未脱衰。

《贤奕编》：谢太傅常造陆祖言，祖言都无供办，兄子俶
密为具餐。太傅既至，祖言所设茶果而已。俄而俶遂
陈盛馔，珍羞毕具。客去，祖言大怒，责数俶曰：“汝不能
光益父叔，乃复秽我素业邪？”杖之四十。

《茶经晋书》：“桓温为扬州牧，性俭。每䜩饮，唯下匕奠柈
茶果而已。”

《晋书车引传》：“引与吴隐之以寒素博学知名于世，又
善于赏会。时每有盛坐而引不在，皆云无车公不乐
谢安，游集之日，辄开筵待之。”

《世说新语》：王恭欲请江卢奴为长史，晨往诣江，江犹
在帐中，王坐不敢即言，良久乃得及。江不应，直唤人
取酒，自饮一碗，又不与王。王且笑且言：“那得独饮？”江
云：“卿亦复须邪？”更使酌与王，王饮酒毕，因得自解去，
未出户，江叹曰：“人自量固为难。”

桓车骑在荆州，张元为侍中，使至江陵，路经阳岐村，
俄见一人持半小笼生鱼，径来造船，云：“有鱼欲寄作
脍。”张乃维舟而纳之。问其姓字，称是刘遗民。张素闻
其名，大相忻待。刘既知张，衔命，问：“谢安、王文度并佳
不？”张甚欲话言，刘了无停意。既进脍便去，云：“向得此
鱼，观君船上当有脍具，是故来耳。”于是便去。张乃追
至刘家，为设酒，殊不清旨。张高其人，不得已而饮之。
方共对饮，刘便先起云：“今正伐荻，不宜久废。”张亦无
以留之。

桓南郡被召作太子洗马，船泊荻渚，王大服散后，已
小醉，往看桓。桓为设酒，不能冷饮，频语左右，令温酒
来。桓乃流涕呜咽，王便欲去。桓以手巾掩泪，因谓王
曰：“犯我家讳，何预卿事？”王叹曰：“灵宝故自达。”

王爽与司马太傅饮酒，太傅醉，呼王为“小子。”王曰：“亡
祖长史与简文皇帝为布衣之交，亡姑、亡姊伉俪二
宫，何小子之有？”

《梁昭明太子陶靖节传》：“渊明字元亮，浔阳柴桑人也。
性嗜酒，而家贫不能恒得。亲旧知其如此，或置酒招
之，造饮辄尽，期在必醉，既醉而退，曾不吝情去留。江
州刺史王弘欲识之，不能致也。渊明尝往庐山，弘命
渊明故人庞通之赍酒具于半道栗里之间邀之。渊
明有脚疾，使一门生二儿舁篮舆，既至，欣然便共饮”
酒，俄顷，弘至，亦无迕也。尝九月九日出宅边菊丛中，
坐久之，满手把菊。忽值弘送酒至，即便就酌，醉而归。
贵贱造之者，有酒辄设。渊明若先醉，便语客：“我醉欲
眠卿可去。”其真率如此。

《宋书王华传》，“华以情事异人，未尝预宴集，终身不饮
酒，有燕不之诣，若宜有论事者，乘车造门，主人出车
就之。”

《南史王华传》：“华从弟琨，谦恭谨慎，老而不渝。朝会必
早起，简阅衣裳，料数冠帻，如此数四，或为轻薄所笑。
大明中，尚书仆射颜师伯豪贵，下省设女乐。琨时为
度支尚书，要琨同听，传酒行炙，皆悉内妓。琨以男女
无亲，授传行，每至，令置床上，回面避之，然后取毕。又
如此，坐上莫不抚手嗤笑，琨容色自若。师伯后为设”
乐，邀琨，琨不往。

《宋拾遗录》：王华、王昙首、殷景仁、刘湛四人宴饮，从朝
至夕，帝甚欢。华既出，太祖目送之，叹曰：“此四贤一时
之秀，同管喉唇，恐后世难继矣。”

《酒谱》：“宋孔𫖮使酒仗气，弥日不醒，僚类之间，多为凌
忽。”

《南史刘𤩽传》：“𤩽弟琎，方轨正直，为武陵王晔冠军征
卤参军。晔与僚佐饮，自割鹅炙，琎曰：‘应刃落俎，是膳
夫之事。殿下亲执鸾刀，下官未敢安席’。”因起请退。
《陆慧晓传》：慧晓子倕，天监初为右军安成王主簿，与
乐安任昉友，为《感知己赋》以赠昉，昉因此名以报之。
及昉为中丞，簪裾辐凑，预其䜩者，殷芸、到溉、刘苞、刘
孺、刘显、刘孝绰及倕而已，号曰：“龙门之游”，虽贵公子
孙，不得预也。

《谢弘微传》：弘微曾孙览，览弟举，与览齐名。邵陵王纶
于娄湖立园，广䜩酒后好聚众宾冠，手自裂破，投之
唾壶，皆莫敢言。举尝预宴，王欲取举帻，举正色曰：“裂
冠毁冕，下官弗敢闻命。”拂衣而退。王屡召不返，甚有
惭色。

《阴子春传》：子春子铿，为梁湘东王法曹行参军。初，铿
尝与宾友宴饮，见行觞者，因回酒炙以授之，众坐皆
笑，铿曰：“吾侪终日酣酒，而执爵者不知其味，非人情
也。”及侯景之乱，铿当为贼禽，或救之获免，铿问之，乃
前所行觞者。

《陈宗室传》：“新安王伯固，文帝第五子也。为都督、扬州
刺史。后主初在东宫，与伯固甚亲狎。伯固又善嘲谑，
宣帝每宴集多引之。”

《魏书夏侯道迁传》：“道迁封濮阳县开国侯，邑户如先。
岁馀，频表解州，世宗许之，除南兖州大中正，不拜。道迁虽学不渊洽，而历览书史，闲习尺牍，札翰往还，甚
有意理。好言宴，务口实，京师珍羞，罔不毕有。于京城
之西水次市地，大起园池，植列蔬果，延致秀彦，时往
游适。妓妾十馀，常自娱乐。国秩岁入三千馀匹，专供”
酒馔不营家产每诵孔融《诗》曰：“坐上客恒满樽中酒
不空”馀非吾事也。识者多之。

《北史邢峦传》：“峦族弟邵，少在洛阳，会天下无事，与时
名胜专以山水游宴为娱，不暇勤业。尝霖雨，乃读《汉
书》，五日略能遍之。后因饮谑倦，方广寻经史。”

《李孝伯传》：孝伯兄孙谧，谧子士谦，自以少孤，未尝饮
酒食肉，口无杀害之言，亲宾至，辄陈樽俎，对之危坐，
终日不倦。李氏宗党豪盛，每春秋二社，必高会极宴，
无不沈醉諠乱。尝集士谦所，盛馔盈前，而先为设黍，
谓群从曰：“孔子称黍为五谷之长，荀卿亦云：食先黍
稷，古人所尚，宁可违乎？”少长肃然，无敢弛惰，退而相
谓曰：“既见君子，方觉吾徒之不德也。”

《薛安都传》：“安都从祖弟真度，有女妓数十人，每集宾
客，辄命之丝竹歌舞不辍于前，尽声色之适。”

《北齐书段荣传》：“荣子孝言，历尚书左仆射，特进、侍中
如故。孝言富贵豪侈，尤好女色。后娶娄定远妾董氏，
大耽爱之。为此内外不和，更相纠列，坐争免官，徙光
州。隆化败后，有敕追还。孝言虽黩货无厌，恣情酒色，
然举止风流，招致名士，美景良辰，未尝虚弃。赋诗奏
伎，毕尽欢洽。虽草莱之士，粗闲文艺，多引入宾馆，与”
同兴赏。其贫踬者亦时有乞遗。世论复以此多之。
《世说》：补崔瞻在御史台，恒于宅中送食，备尽珍羞，别
室独餐，处之自若。有一御史姓裴，伺瞻食，便往造焉，
瞻不与交言，又不命匕著，裴坐视瞻食罢而退。明日
裴自携匕著，恣情饮啖，瞻方谓裴曰：“我初不唤君食，
亦不共君语，君遂能不拘小节。昔刘毅”在京口。冒请
鹅炙。岂亦异是。君定名士。于是每与之同食

《周书裴宽传》：“宽弟汉，车骑大将军，仪同三司，性不饮
酒，而雅好宾游。每良辰美景，必招引时彦，宴赏留连，
间以篇什，当时人物，以此重之。”

《长孙澄传》：“澄进位骠骑大将军，雅对宾客，接引忘疲，
虽不饮酒，而好观人酣兴，常恐座客请归，每敕中厨，
别进异馔留之。”

《北史薛辩传》：“辩五世孙端，端弟裕，字仁友，丞相参军
事。时京兆韦敻志安放逸，不干世务，裕慕其恬静，数
载酒肴候之，谈宴终日。”

《隋书庾季才传》：“季才局量宽弘，术业优博，笃于信义，
志好宾游。常吉日良辰，与琅邪王褒、彭城刘玨、河东
裴政及宗人信等为文酒之会。次有刘臻、明克让、柳
𧦬之徒，虽为后进，亦申游款。”
《北史李顺传》：“顺元孙元操，迁蒙州刺史。每暇日，辄引
宾客弦歌对酒，终日为欢。”

《见闻搜玉》：智永弟子辩才，尝于寝房伏梁上凿暗槛，
以贮《兰亭帖》，秦王命御史萧翼购之，相见甚欢。酒酣
之后，请各赋诗，辩才探韵，得“来”字诗曰：“初酝一缸开，
新知万里来。披云同落莫，步月共徘徊。夜久孤琴思，
风生旅雁哀。非君有秘术，谁照不然灰。”翼得“招”字诗
曰：“邂逅款良宵，殷勤荷胜招。弥天俄若旧，初地岂成”
遥。酒蚁倾还泛，心猿噪似调。谁怜？失群翼，长苦业风
飘。托为相知，绝无嫌忌，竟得之。

《隋唐嘉话》：赵公宴朝贵，酒酣乐阕，顾群公曰：“无忌不
才，幸遇休明之运，因缘宠私，致位上公，人臣之贵，可
谓极矣。”公视无忌富贵何与，越公或对为不如，或谓
过之，曰：“自揣诚不羡越公，所不及越公一而已。越公
之贵也老，无忌之贵也少。”

《册府元龟》：“唐杨师道为侍中，退朝后，必引当时英俊，
宴集园池，而文会之盛，当时莫比。”

《旧唐书李百药传》：百药七岁解属文，父友齐中书舍
人陆乂、马元熙尝造德林䜩集。有读徐陵文者云：“既
取成周之禾，将刈琅琊之稻。”并不知其事。百药时侍
立，进曰：“传称‘鄅人藉稻’，杜预注云：‘鄅国在琅琊开阳’。
乂等大惊异之。”

《册府元龟》：唐李百药为宗正卿，“好招延宾友，樽酒尝
不空。”

唐宪武德初拜太子右虞候率后历散骑常侍云麾
将军银青光禄大夫既无他职事居多闲逸与亲戚
故人酣畅以此自适焉。

赵景慈，天水陇西人也。幼有姿仪，美风调。高祖潜龙
时，见而悦之，妻以桂阳公主。及长，有文武才干，好交
结，座客尝满，接对忘疲。

《旧唐书杨恭仁传》，恭仁少弟师道为侍中，退朝后，必
引当时英俊，宴集园池，而文会之盛，当时莫比。
《唐书裴行俭传》：行俭因宴，遍出示坐者，有玛瑙盘广
二尺，文彩粲然，军吏趋跌，盘碎惶怖叩头流血，行俭
笑曰：“尔非故也，何至是？”色不少吝。

《朝野佥载》：龙朔年已来，百姓饮酒作令云：“子母相去
离，连台拗倒。”子母者，盏与盘也；连台者，连盘拗倒盏也。及天后、永昌中，罗织事起，有宿卫十馀人，于清化
坊饮为此令，此席人进状告之，十人皆弃市。自后庐
陵徙均州，则子母相去离也。“连台拗倒”者，则天被废，
诸武迁放之兆。

《甘泽谣》。素娥者，武三思之姬人也。三思盛宴，公卿大
夫毕集，唯纳言狄仁杰称疾不来。三思怒，于座中有
言。宴罢，有告仁杰者。明日，谢谒三思曰：“某昨日宿疾
暴作，不果应召。然不睹丽人，亦分也。他后或有良宴，
敢不先期到门。”素娥闻之，谓三思曰：“梁公彊毅之士，
非款狎之人，何必固抑其性？再燕不可无，请不召梁
公也。”三思曰：“傥阻我燕，必族其家。”后数日复宴客，未
来，梁公果先至。三思特延梁公坐于内寝，徐徐饮酒，
待诸宾客。请先出素娥，略观其艺，遂停杯设榻召之。
有顷苍头出曰：“素娥藏匿不知所在。”三思自入召之，
皆不见。忽于堂奥中隙，闻兰麝芬馥，乃附耳而听，即
素娥语音也。细于属丝，才能认辨，曰：“请公不召梁公，
今固召之，某不复生也。”三思问其繇，曰：“某非他怪，乃
花月之妖，上帝遣来，亦以多言荡公之心，将兴李氏。
今梁公乃时之正人，某固不敢见。”

《唐书杨再思传》：张易之兄司礼少卿同休，请公卿宴。
酒酣，戏曰：“公面似高丽。”再思欣然，翦縠缀巾上，反披
紫袍，为高丽舞，举动合节，满坐鄙笑。

《全唐诗话》：陈子昂《独异记》：“子昂初入京，不为人知，有
卖胡琴者，价百万，豪贵传视，无辩者。子昂突出，顾左
右以千缗市之。众惊问，答曰：‘余善此乐’。皆曰：‘可得闻
乎’？曰：‘明日可集宣阳里’。如期偕往，则酒肴毕具，置胡
琴于前。食毕，捧琴语曰：‘蜀人陈子昂，有文百轴，驰走
京毂，碌碌尘土，不为人知。此乐贱工之役，岂宜留心’？”
举而碎之。以其文轴遍赠会者。一日之内，声华溢都。
时武攸宜为建安王，辟为书记。

《衣冠盛事》：贺知章一见李白，呼为“谪仙人。”以金龟换
酒，与之共饮。

《古奇器录》：王元宝家有一皮扇子，制作甚质。每暑月
燕客，即以此扇置于坐前，使新水洒之，则飒然风生，
巡酒之间，客有寒色，遂命撤去。明皇曾命中使取视，
爱而不受，曰：“此龙皮扇子也。”

《荻楼杂抄》：扬州太守圃中有杏花数十株，每至烂开。
张大宴一株令一妓倚其傍立馆曰“争春。”宴罢夜阑，
人云“花有叹声。”

《开元天宝遗事》：“长安贵家子弟，每至春时，游宴供帐
于园圃中，随行载以油幕。或遇阴雨，以幕覆之，尽欢
而归。”

《松窗杂记》：元宗自临淄郡王为潞州别驾，乞归京师，
以观时晦迹，尤自卑损。会春暮，豪家数辈盛酒馔游
于昆明池，选胜方宴，上戎服臂小鹰于野次，因疾驱
直突曾前，诸子辈颇露难色。忽一少年持酒船唱令
曰：“宜以门族官品陈备之。”酒及于上，大声曰：“曾祖天
子，父相王某，临淄郡王也。”诸少年闻之惊走，不敢复
视上。因连饮三银船。尽一卣。徐乘马东去。

《世说补》：许谨选放旷不拘小节，与亲友结宴花圃中，
未尝张幄设座，只使僮仆聚落花铺坐下，曰：“吾自有
花裀。”

韦陟厨中饮食，香味错杂，人入其中，多饱饫而归。时
人为之语曰：“人欲不饭，筋骨舒寅，缘须入郇公厨。”
韩朝宗为山南采访，谓孟浩然深娴诗律，寘诸周行，
必咏穆如之诵。因入奏，挟与俱行，先扬于朝，约日引
谒。会浩然有故人至，剧饮欢甚，或言与韩公约，不当
后期。浩然叱曰：“业已饮矣，身行乐耳，遑恤其他？”遂毕
饮不赴。

《干𦠆子》，武黄门之西川，大宴，从事杨嗣复狂酒，逼元
衡大觥不饮，遂以酒沐之，元衡拱手不动，沐讫，徐起
更衣，终不令散宴。

《册府元龟》：“郭子仪镇河中。代宗大历二年二月，子仪
入朝。宰臣元载、王缙及左仆射裴冕、户部侍郎判度
支第五琦、京兆尹刘干共出钱三十万，宴子仪于其
私第，内侍鱼朝恩参其会焉。朝恩出锦二十疋，彩罗
五十疋，彩绫一百疋，为子仪缠头之费，极欢而罢。”
《旧唐书李勉传》：“勉在天官，礼贤下士，以李巡、张参为
判”官卒于幕三岁之内每遇宴饮必设虚位于筵次
陈膳执酹辞色凄恻论者美之。

《唐国史补》：德宗非时召吴凑为京兆尹，便令赴上。凑
疾驱诸客，至府已，列筵毕。或问曰：“何速？”吏对曰：“两市
日有礼席，举铛釜而取之，故三五百人之馔，常可立
办也。”

《因话录》：靖安李少师，虽居贵位，不以威重隔物，与宾
僚饮宴谭笑，曲尽布衣之欢，不记过失。善饮酒，暑月
临水，以荷为杯，满酌密系，持近人口，以著刺之，不尽
则重饮，燕散，有人言昨饮大欢者，公曰：“今日言欢则
明前之不欢，无论好恶，一不得言。”段相文昌性介狭，
燕席宾客，有眉睫之失，必致怪讶。在西川，有进士薛
太白，饮酒称名太多，明日遂不复召《册府元龟》：杜佑为司徒，置第于安仁里及城南，创别
墅，日公卿宴游，广陈妓乐。

杜式方佑之子也。以荫授扬府参军，入为太常寺主
簿。父作镇扬州，家财钜万，甲第安仁里杜城有别墅，
亭馆林池，为城南之最。昆仲皆在朝廷，与时贤游从，
乐而有节。

《唐书白居易传》：“居易尝与胡杲、吉旼、郑据、刘真、卢真、
张浑、狄兼谟、卢贞宴集，皆高年不事者。人慕之，绘为
《九老图》。”

《册府元龟》：“元稹为越州刺史，浙东观察使。会稽佳山
水，稹所辟幕职，皆当时文士。而镜湖、秦望之游，月三
四焉。而讽咏诗什，动盈卷帙。副使窦巩，海内诗名，与
稹酬唱最多，至今称‘兰亭绝唱’。”

《本事诗》，元相公稹为御史，奉使东川，于褒城《题黄明
府》诗，其序云：“昔年曾于解县饮酒，余尝为觥录事。尝
于窦少府厅，有一人后至，频犯语令，连飞十数觥，不
胜其困，迯席而去。醒后问人，前虞乡黄丞也。此后绝
不复知。元和四年三月，奉使东川，十六日，至褒城，望
驿有大池，楼榭甚盛。逡巡，有黄明府见迎。瞻其形容”，
髣髴似识。问其前衔，即往日之迯席黄丞也。说向前
事，黄生惘然而悟，因馈酒一樽，舣舟请余同载。余不
免其意，与之尽欢，遍问座隅山水，则褒女所奔走城
在其左，诸葛所征之路次其右。感今怀古，作《赠黄明
府》诗曰：“昔年曾痛饮，黄令困飞觥。席上当时走，马前
今日迎。依稀迷姓字，即渐识平生。故友身皆远，他乡
眼暂明。便邀同榻坐，兼共摘船行。酒思临风乱，霜棱
拂地平。不看深浅酌，贪怆古今情。逦迤七盘路，陂陁
数大城。花疑褒女笑，栈想武侯征。一种埋幽石，老闲
千载名。”

《干𦠆子》，裴钧仆射大宴，巡官裴弘泰后至，钧不悦。弘
泰曰：“请在座银器尽斟酒满之，随饮以赐弘泰，可乎？”
钧许之，遂竭座上小爵至觥船，凡饮皆竭，随即填于
怀。有银海受一斗以上，以手捧而饮尽，踏其海，卷抱
之，索马而去。钧使人问，弘泰方箕踞而坐，秤所得银
器二百馀两，不觉大笑。

《全唐诗话》：裴令公居守东洛，夜宴半酣，公索句，元白
有德色，时公为破题，次至杨汝士曰：“昔日兰亭无艳
质，此时金谷有高人。”白知不能加，遽裂之曰：“笙歌鼎
沸，勿作冷淡生活。”元顾曰：“乐天所谓能全其名者也。”
《桂苑丛谈》：周郑客唐衢，有文学，老而无成，善哭，每一
声音调哀切，闻者泣下。常游太原，遇享军，酒酣乃哭，
“满座不乐，主人为之罢宴矣。”

《全唐诗话》：宝历中，杨于陵仆射入觐，其子嗣复率两
榜门生迎于潼关，宴新昌里第。仆射与所执坐正寝，
嗣复领诸生翼两序，元白俱在赋诗席上。汝士诗后
成，元白览之失色。诗曰：“隔座应须赐御屏，尽将仙翰
入高冥。文章旧价留鸾掖，桃李新阴在鲤庭。再岁生
徒陈贺宴，一时良史尽传馨。当时疏广虽云盛，讵有”
兹筵醉醁醽。其日大醉，归谓其子弟曰：“吾今日压倒
元、白。”

白乐天退居洛中，作《尚齿九老之会，序》曰：“胡、吉、刘、郑、
卢、张等六贤，皆多年寿，余亦次焉。于东都弊居履道
坊为尚齿之会，七老相顾，既醉且欢。静而思之，此会
希有。因各赋七言六韵诗一章以记之，或传诸好事
者。时会昌五年三月二十四日。”乐天云：“其年夏，又有
二老，年貌绝伦，同归故乡，亦来斯会。”续命书姓名年
齿，写其形貌，附于图右，与前七老题为《九老图》。仍以
一绝赠之云：“雪作须眉云作衣，辽东华表暮双归。当
时一鹤犹希有，何况今逢两令威。”又时秘书狄兼谟、
河南尹卢贞以年未及七十，虽与会而不及列。
《剧谈录》：通义坊刘相国宅，本文宗朝朔方节度使李
进贤旧第。进贤起自戎旅，而倜傥瑰玮，累居藩翰，富
于财宝，虽豪侈奉身，雅好宾客，有中朝宿德。《常话》在
名场日，失意边游，进贤接纳甚至。其后京华相遇时，
亦造其门，属牡丹盛开，因以赏花为名。及期而往，听
事备陈饮馔，宴席之间，已非寻常。举杯数巡，复引众
宾归内。室宇华丽，楹柱皆设锦绣，列筵甚广，器用悉
是黄金。阶前有花数丛，覆以锦幄，妓妾俱服纨绮，执
丝簧善歌舞者至多。客之左右，皆有女仆双鬟者二
人所须，无不必至，承接之意。常日指使者，不如芳酒
绮肴，穷极水陆。至于仆乘供给，靡不丰盈。自午迄于
明晨，不睹杯盘狼籍朝士云。迩后历观豪贵之属，筵
席臻此者甚稀。

河南府伊阙县，前临大溪，每僚佐有入台者，即水中
先有小滩涨出，石砾金沙，澄澈可爱。牛相国为县尉，
一旦忽报滩出，翌日，宰邑者与同僚列筵于亭上观
之，因召耆宿询其事。有老吏云：“此必分司御史，非西
台之命。若是西台，滩上当有双㶉𫛶立，前后居人以
此为则。”相国潜揣县僚无出于己，因举杯祝曰：“既能
有滩，何惜一双㶉𫛶。”宴未终，俄有飞下。不旬日，拜西
台监察御史朱崖李相国德裕，尝因睱日休澣，邀同列宰相及朝
士宴语。时畏景赫曦，咸有郁蒸之病，轩盖候门，已及
亭午。搢绅名士，交扇不暇，将期憩息于清凉之所。既
而筵于小斋，不甚高敞，四壁施设，皆古书名画，俱有
炎烁之虑。及别，列坐开樽，烦暑都尽。良久，觉清飙爽
气，凛若高秋。备设酒肴，及昏而罢。出户则火云烈日，
熇然焦灼。有好事者求亲信问之，云：“此日唯以金盆
贮水，渍白龙皮，置于座末。”

《玉泉子》：李德裕退朝，多与亲表裴璟破体笑语，询以
新事。李问：“更有何说？裴云：‘别无新事。但昨日坡下郎
官集，送某官出牧湖州，饮饯邮亭，人客甚众。有仓部
白员外，末至崔骈郎中作录事下筹’。”白自以卑秩，人
乘凌竞，更固辞上次，酌四大器，白连饮三器讫，饮一
器持之，而请第四器名。崔郎中云：“亦别无事，但何必
要到处出头脑？”白踉跄仆于下座，竟不饮而去。坐中
有笑者，有缩头者，“但不知此官人今日起得未？”李大
怒曰：“何由可奈！弟斯言果有之乎？”曰：“固然。”又问：“弟知
白员外所止否？”璟曰：“知其某坊某曲。”李曰：“为某传语。”
曰：“员外请至宅。”白捧命，又忧恐。比至，李曰：“久欲从容，
中外事，屏然旬朔，不要出人事。”既而白授翰林学士。
崔骈汾州刺史。续改洛州刺史。流落外不复更游郎
署。终鸿胪卿。

崔郢为京兆尹日，三司使在永达亭子宴丞郎，崔乘
醉突饮，众人皆延之。时谯公夏侯孜为户部使，问曰：
“尹曾任给舍否？”崔曰：“无。”谯公曰：“若不曾历给舍，京兆
尹不合冲丞郎宴。”命酒纠来，要下筹，且吃罚爵，取三
大器物引满饮之，良久方起，决引马将军至毙。崔出
为宾客分司。

郑馀庆清俭有重德。一日忽召诸朋朝官数人会食，
众皆朝僚，以故相重望，皆凌晨诣之。至日高，馀庆方
出，闲话移时，诸人皆嚣然。馀庆呼左右曰：“处分厨家
烂蒸去毛，勿拗折项。”诸人相顾，以为必蒸鹅鸭之类。
逡巡舁抬，盘出酱醋，亦极香新。良久，就食人前下粟
米饭一碗，蒸葫芦一枚。相国食美，诸人强进而罢。
《剧谈录》：乾符中，洛中有豪贵子弟，承藉勋荫，物用优
足，恣陈锦衣玉食，不以充诎为戒，饮馔华鲜，极口腹
之欲。有李史君出牧罢归，居止亦在东洛，深感其家
恩旧，欲召诸子从容。有敬爱寺僧圣刚者，常所来往，
李因以其宴为说，僧曰：“某与之门徒久矣，每见其饮
食，穷极水陆滋味，常馔必以炭炊，往往不惬其意。此
乃骄逸成性，史君召之可乎？”李曰：“若求象白猩唇，恐
不可致。止于精洁，修办小筵，未为难事。”于是广求珍
异，俾妻孥亲为调鼎，备陈绮席雕盘，选日为请。弟兄
列坐矜持，俨若冰玉，肴羞每至，曾不下著。主人揖之
再三，唯霑果实而已。及至水餐，俱致一匙于口，然相
盼良久，咸若餐荼食蘗。李，莫究其由，以失饪为谢。明
日复睹圣刚，备述诸子情貌，僧曰：“某前所说岂谬哉？”
而因造其门以问之曰：“李史君特备一筵，庖膳间可
为丰洁，何不略领其意？”诸子曰：“燔炙煎和，未得其法。”
僧曰：“他物纵不可食，炭炊之飰，又嫌何事？”复曰：“上人
未知，凡以炭炊飰，先烧令熟，谓之炼火，方可入爨，不
然犹有烟气。李史君宅炭不经炼。是以难于餐啖。”僧
抚掌大笑曰：“此非贫道所知也。”

《卢氏杂说》：大中年，丞郎宴席，蒋伸在座，忽斟一杯言
曰：“席上有孝于家，忠于国，及名重于时者，饮此爵”，举
皆肃然，无敢举者。独李公景让起引此爵，蒋曰：“此宜
其然。”

《小学》柳玭曰：“高侍郎兄弟三人，俱居清列，非速客不
二羹胾，夕食龁，卜匏而已。”〈注〉高越，翰林学士。次铢，给
事中。次锴，礼部侍郎。

《酒谱》：唐进士刘遇、刘参、郭保衡、王仲、张道隐，每春选
妓三五人乘犊，小军裸袒园中，叫笑自若，曰“颠饮。”
《北梦琐言》：唐罗给事隐、顾博士云，俱受知于相国令
狐公绹。顾虽鹾商之子，而风韵详整。罗亦钱塘人，乡
音乖刺。相国子弟，每有宴会，顾独与之丰韵谈谐，莫
辨其寒素之士也。

唐孙会宗仆射，即偓相大王父也。宅中集内外亲表
开宴，有一甥侄闻朝官后至，及中门，见绯衣官人，衣
襟前皆是酒污，咄咄而出，不相识。洎即席说与主人，
咸讶无此官，沉思之，乃是行酒时于阶上酹酒，草草
倾泼也。自此每酹酒，侧身恭跪，一酹而已，自孙氏始
也。今人三酹，非也。有裴迪者，贽相之堂弟，无文学，于
荆南，投笔事赵司徒，为虞总小将，对客侧身一酹，赵
公未谕，朝贤问风规，极怪之，笞七下，何不幸也！
《中山诗话》：杨安国判监，集学官饮，必诵诗谱以侑酒，
举杯属客曰：“诗之兴也，谅不于上皇之世。且饮酒。”裴
如晦亦举杯曰：“古者伏羲氏之王天下也，不能饮矣。”
一坐皆笑而杨不悟。

《衣冠盛事》：李某为中丞，奏孔尚书温、徐相商为监察
御史。孔为中丞，李在外多年，除宗正少卿，归而为丞
郎，每䜩集，时人以为盛事《全唐诗话》：王衍五年，宴饮无度，衍自唱韩琮《柳枝词》
曰：“梁苑隋堤事已空，万条犹舞旧春风。何如思想千
年事，惟见杨花入汉宫。”内侍宋光溥咏胡曾诗曰：“吴
王恃霸弃雄才，贪向姑苏醉绿醅。不觉钱塘江上月，
一宵西送越兵来。”衍怒，罢宴。曾有《咏史诗》百篇行于
世。

《朝野佥载》：周岭南首领陈元光设客，令一袍裤行酒。
光怒，令曳出，遂杀之。须臾，烂煮以食客，后呈其二手，
客惧，攫喉而吐。

“珍珠船。崔林群从，多至大官，每宴集，组绶相辉。设一
榻，置象笏，犹重叠其上，三十年间，无中外缌麻之丧。”
《云溪友议》：麻衣黎瓘者，南海狂士也。游于漳州，频于
席上喧酗。乡饮之日，诸宾悉赴，客司独不召瓘。瓘作
《翻韵诗》赠崔使君，坐中皆大笑。崔使驰骑迎之，其诗
曰：“惯向溪边折柳杨，因循行客到州漳。无端忤触王”
衙押，不得今朝看饮乡。

郡阁雅言崔公佐牧名郡，日宴宾僚。有一客巾屦不
完，衣破肘见，突筵而入。崔喜其来，令下牙筹，引满数
觥，神色自若。饮妓骇其蓝缕，因大噱。客献诗曰：“破额
悫头衫也穿，使君犹许对华筵。今朝幸倚文章守，遮
莫青蛾笑揭天。”崔令掩口，无咍贤士。